Om fire år bliver det efter alt at dømme en langt mere behagelig oplevelse at krydse Københavns Havn på cykel eller til fods ved Langebro.

Københavns Kommune har haft en ny forbindelse for bløde trafikanter ved Langebro i kommuneplanen i årevis, og en donation fra byggefonden Realdania gør det nu muligt at fremskynde planerne, oplyser kommunen.

Den nye bro skal forbinde Bryghusgrunden ved Vester Voldgade og Langebrogade på Amagersiden umiddelbart nord for den nuværende, 60 år gamle Langebro. Broen ventes færdig i 2018.

»Vi skal sikre, at København er en god by at bevæge sig rundt i. Derfor er vi godt i gang med at binde byen sammen med mere metro og flere broer over havnen, så København kommer til at fungere bedre i hverdagen. Derfor er jeg meget glad for gaven fra Realdania,« siger overborgmester Frank Jensen (S) i en pressemeddelelse.

Også teknik- og miljøborgmester Morten Kabell (EL) glæder sig over den nye forbindelse:

»Når cyklister i dag skal krydse havnen, må de enten køre over den bilfyldte Langebro eller leve med trængslen på cykelstierne over Knippelsbro. Nu får cyklisterne endnu en cykelbro, der samtidig gør det muligt at skifte de mange biler på H.C. Andersens Boulevard ud med Vester Voldgade, hvor der summer af liv i stedet for motorstøj.«

Den nye bro for gående og cyklister ligger hvor den oprindelige Langebro lå fra slutningen af 1600-tallet og indtil begyndelsen af 1900-tallet.

Se interaktivt kort fra Google over området her:



Er du på mobilen, så klik her for at se kortet hos Google.

